Document ID: 32012R0780

KOMMISSIONENS GENNEMFØRELSESFORORDNING (EU) Nr. 780/2012
af 28. august 2012
om tildelingskoefficienter for årene 2012 til 2017 vedrørende EU’s bidrag til den støtte, der er omhandlet i artikel 103a i Rådets forordning (EF) nr. 1234/2007, og som ydes til frugt- og grøntsagsproducentsammenslutninger i forbindelse med anerkendelsesplaner, der er anmeldt senest den 1. juli 2012
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1),
under henvisning til Kommissionens gennemførelsesforordning (EU) nr. 543/2011 af 7. juni 2011 om gennemførelsesbestemmelser til Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 47, stk. 4, og
ud fra følgende betragtninger:
(1)
Gennemførelsesforordning (EU) nr. 543/2011 fastsætter et loft for de udgifter, der finansieres af den europæiske garantifond for landbruget (EU’s bidrag), vedrørende støtten i henhold til artikel 103a, stk. 1, i forordning (EF) nr. 1234/2007, og opstiller et anmeldelsessystem, ved hjælp af hvilket medlemsstaterne informerer Kommissionen om de finansielle virkninger af de foreløbigt accepterede anerkendelsesplaner.
(2)
Artikel 47, stk. 4, i gennemførelsesforordning (EU) nr. 543/2011 pålægger Kommissionen at fastsætte tildelingskoefficienter på baggrund af meddelelser fra medlemsstaterne i overensstemmelse med artikel 38, stk. 4, i gennemførelsesforordningen samt at fastsætte det samlede EU-bidrag, der årligt er til rådighed for hver medlemsstat.
(3)
På baggrund af de oplysninger, som medlemsstaterne har givet frem til den 1. juli 2012 i overensstemmelse med artikel 38, stk. 4, i gennemførelsesforordning (EU) nr. 543/2011, fremgår det, at det samlede EU-bidrag, der er ansøgt om for 2012 og 2013, overstiger det maksimumbeløb, der er angivet i artikel 47, stk. 4, første led, i gennemførelsesforordningen, og at det samlede beløb, der er ansøgt om for årene 2014 til 2017, ikke har nået dette maksimumbeløb. I overensstemmelse hermed bør der fastsættes en tildelingskoefficient, der er lavere end 100 % for 2012 og 2013, og en tildelingskoefficient på 100 % for årene 2014 til 2017.
(4)
Med henblik på en effektiv forvaltning af foranstaltningen bør forordningen træde i kraft på dagen for offentliggørelsen -
VEDTAGET DENNE FORORDNING:
Artikel 1
På baggrund af de anmeldelser, medlemsstaterne har indgivet frem til den 1. juli 2012 i overensstemmelse med artikel 38, stk. 4, i gennemførelsesforordning (EU) nr. 543/2011, fastsættes tildelingskoefficienterne og det deraf følgende samlede EU-bidrag for hver medlemsstat for årene 2012 til 2017 som anført i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. august 2012.

Labels: 18
15
6